
PARLAMENTUL ROMÂNIEI

CAMERA DEPUTAŢILOR
COMISIA PENTRU ÎNVĂŢĂMÂNT,       

ŞTIINŢĂ, TINERET ŞI SPORT 

Bucureşti, 20 iunie 2008
Nr. 29/138
RAPORT

asupra propunerii legislative pentru modificarea Legii nr. 128/1997 privind

Statutul personalului didactic (Plx. 110/2008)
1. În baza prevederilor art. 95 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea Legii nr. 128/1997 privind Statutul personalului didactic (Plx. 110/2008).
Pentru întocmirea raportului, Comisia a analizat avizul Comisiei juridice de disciplină şi imunităţi, avizul Comisiei pentru egalitatea de şanse pentru femei şi bărbaţi, avizul Consiliului Legislativ şi Punctul de vedere al Guvernului.

Propunerea legislativă are ca obiect de reglementare modificarea şi completarea Legii nr. 128/1997 privind Statutul personalului didactic, cu modificările şi completările ulterioare, intervenţiile legislative urmărind introducerea unor amendamente prin care să se dea posibilitatea încadrării învăţătorilor şi institutorilor cu norma didactică de 18 ore/săptămână, similar încadrării profesorilor din învăţământul preuniversitar. 

2. În funcţie de obiectul şi conţinutul său, proiectul de lege face parte din categoria legilor organice, împrumutând acest caracter de la legea de bază asupra căreia se intervine legislativ conform prevederilor art. 73 din Constituţia României, republicată.
3. La lucrările Comisiei au fost prezenţi un număr de 14 deputaţi, din totalul de 25 membri ai Comisiei. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat dna Gabriela Pasztor -  Secretar de stat în Ministerul Educaţiei, Cercetării şi Tineretului.
4. Potrivit prevederilor art. 75 alin. (1) din Constituţia României, republicată şi ale art. 92 alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.

5. În urma dezbaterii, în şedinţa din 18 iunie 2008, Comisia a propus, cu 13 voturi pentru şi o abţinere, respingerea propunerii legislative, deoarece adoptarea unor asemenea modificări ar produce o disfuncţionalitate majoră la nivelul învăţământului primar. În prezent, numărul de ore pe săptămână aprobat prin Ordinul Ministrului Educaţiei, Cercetării şi Tineretului nr. 4686/2003 pentru ciclul primar, respectiv clasele  I şi a II- a este de minim 18 ore şi maxim de 20 de ore. Având în vedere că unele dintre discipline sunt predate de cadre didactice de specialitate cu studii superioare, cum sunt limbile moderne, religia, educaţie fizică ş.a., face imposibilă realizarea acestei norme de către un învăţător/institutor, şi nu se poate obţine decât un număr de maxim 17 ore pe săptămână, singurii care ar putea îndeplini norma de 18 ore pe săptămână fiind, în această situaţie, învăţătorii/institutorii din şcolile cu predare în limba minorităţilor naţionale.

